**Kaamos** oli tuotannossa ollut suomalainen kahdeksanosainen rikossarja, joka piti julkaista Nelonen Median Ruutu-suoratoistopalvelussa toukokuussa 2019. Sarjassa 40-vuotias Málagassa asuva Europolin rikostutkija, Julius, oli palaamassa Utsjoelle hautaamaan äitiään, mutta joutuukin keskelle rikosvyyhtiä. Sarjan pääosanäyttelijöiksi oli kiinnitetty Kai Vaine, Armi Toivanen ja Kari Väänänen. Muissa rooleissa olisivat esiintyneet Tiina Pirhonen, Ilkka Heiskanen, Janne Kataja, Matti Onnismaa ja Hildá Länsman. Sarjaa ohjasivat Akseli Tuomivaara ja Lauri Haukkamaa. Käsikirjoitus oli Lassi Vierikon ja Petja Lähteen.

*Kaamoksen* kokonaisbudjetti oli yli kaksi miljoonaa euroa. Nelosen silloinen kotimaisten ohjelmien päällikkö Unne Sormunen kertoi marraskuussa 2018 sarjan julkistuksen yhteydessä, sen olevan jaksokohtaiselta panostukseltaan yhtiön suurimpia tuotantoja. Sarjan rahoituksesta vastasivat Nelosen lisäksi kansainvälinen myyntiagentti DRG ja suomalainen yksityinen rahasto.

Tuotannon vaikeudet
-------------------

Sarjan kuvaukset alkoivat Utsjoella tammikuussa 2019. Kuvaukset ehtivät kestää viisi viikkoa ennen kuin tuotantoyhtiö Mogul Movies keskeytti ne. Tuotantoyhtiöllä oli maksamattomia palkkoja ja laskuja Suomen Kuvalehden mukaan yli 100 000 euron arvosta. Tuottajana toimineen Markos Annalan mukaan suunnitelmissa ei ollut osattu varautua arktisten kuvausolosuhteiden tuomiin haasteisiin. Tuotannon kaatumiseen vaikutti tuottajan mukaan myös ulkomaalaisen rahoittajan vetäytyminen projektista kesken kaiken.

Sarjan suomalais-latvialaiseen tuotantotiimiin kuului 55 henkeä. Utsjoelle sijoittuneet kohtaukset saatiin kuvattua, mutta seuraavaksi suunnitellut studiokuvaukset Helsingissä eivät koskaan alkaneet.

Kesäkuussa 2019 sarjan tuotantoyhtiönä toiminutta Mogul Moviesia haettiin konkurssiin maksamattomien verojen vuoksi. Samaan aikaan tuotantoyhtiöllä oli maksamattomia laskuja jo yli 225 000 euron edestä sekä lukuisia maksuhäiriöitä ja luottotietomerkintöjä.

Lähteet
-------

1. 1 2 3  Kinnunen, Kalle: Suuri televisiotuotanto Kaamos oli katastrofi Lapissa: palkkoja maksamatta, dieselkin loppui, kuvaukset keskeytetty  5.4.2019. Suomen Kuvalehti. Viitattu 10.7.2021.
2. 1 2 3  Leinonen, Anne: SK: Kaamos-rikossarjan kuvaukset Lapissa keskeytyivät katastrofiin - palkat maksamatta, jatko täysin auki: "Tuottajan metodi järkyttävä"  6.4.2019. Iltalehti. Viitattu 10.7.2021.
3. 1 2  Enqvist, Niina: SK: Suomalaisen tv-sarjan kuvauksista muodostui täysi katastrofi – palkat maksamatta, dieselkin loppui: "Ehkä tämä oli tässä"  6.4.2019. Ilta-Sanomat. Viitattu 10.7.2021.
4. 1 2 3  Uusi alkuperäissarja saapuu Ruutuun: Mustan huumorin sävyttämää Kaamos-rikossarjaa tähdittävät Kai Vaine, Armi Toivanen ja Kari Väänänen  26.11.2018. Nelonen.  Arkistoitu 9.7.2021. Viitattu 10.7.2021.
5. ↑  Ampuja, Eetu: Seiska Utsjoella! Kamerat käyvät jopa -30 pakkasasteessa - Nelosen uutuussarjan hyytävät kuvaukset kaamoksen keskellä!  16.3.2019. Seiska. Viitattu 10.7.2021.
6. 1 2 3  Typpö, Juho: Lappi-sarjan kuvaukset jäivät kesken, verottaja hakee tuotantoyhtiötä konkurssiin: "Miten tuollaiseen sotkuun on mahdollista päästä", sanoo päätähti  19.6.2019. Helsingin Sanomat. Viitattu 10.7.2021.